Ted Woolsey vuonna 2012.
**Ted Woolsey** on yhdysvaltalainen videopelikääntäjä ja -tuottaja, joka työskenteli Pohjois-Amerikan Squarella vuosina 1991–1996. Squarella hänellä oli huomattava rooli yhdeksän pelin lokalisoinnissa. Hänen tunnetuimpia projektejaan olivat *Chrono Trigger* ja *Final Fantasy VI*. Nykyään hän toimii työntekijänä Microsoftilla.

Ura
---

Woolsey opiskeli Washingtonin yliopistossa. Suoritettuaan maisterin tutkinnon japanilaisessa kirjallisuudessa hän päätti hakea työtä Redmondissa toimivalta Square Softilta, joka etsi kääntäjää ensimmäisiä Super Nintendolle ilmestyviä pelejään varten. Ensimmäisenä pelinään Woolsey käänsi *SaGa 3*:n, ja kesäkuussa 1993 hän sai tehtäväkseen *Seiken densetsu 2*:n kääntämisen. Pelien lokalisoidut versiot nimettiin *Final Fantasy Legend III*:ksi ja *Secret of Manaksi*. Kahden ensimmäisen työvuotensa aikana hän myös tarkisti Tokiossa laaditun *Final Fantasy IV* -käännöksen, jossa olevat virheet korjattiin. Vaikka *Final Fantasy IV* ei menestynyt huonosti Yhdysvalloissa, Squaren johdon mielestä amerikkalaiset pelaajat eivät olleet täysin omaksuneet *Final Fantasy* -sarjan sen aikaista tyyliä. Yhtiö kehitti pelimekaniikaltaan ja juoneltaan pelkistetyn *Final Fantasy Mystic Questin*, jonka Woolsey käänsi Yoshi Maekawan kanssa.

Woolsey ryhtyi siihen asti suurimpaan työhönsä alkaessaan kääntää noin 1 300-sivuista *Final Fantasy VI*:n käsikirjoitusta. Woolsey joutui useaan otteeseen lyhentämään käännöstään ja omaksi pettymykseen poistamaan nokkelina pitämiään huumorikohtia. 30 päivässä käännetty peli julkaistiin Pohjois-Amerikassa vuoden 1994 lopulla nimellä *Final Fantasy III*, sillä aiemmin alueella oli julkaistu vain sarjan ensimmäinen ja neljäs osa.

Kääntämistään peleistä Woolsey on pitänyt yhtenä suosikkinaan *Chrono Triggeria*, jonka tarinasta ja hahmoista hän erityisesti piti. Hänen viimeinen lokalisointiprojektinsa Squarella oli vuonna 1996 ilmestynyt *Super Mario RPG*. Vaikka Woolsey oli myös laatinut täyden käännöksen Pohjois-Amerikassa nimellä *Final Fantasy Extreme* julkaistavalle *Final Fantasy V*:lle, ei peliä kuitenkaan kelpuutettu amerikkalaisille markkinoille.

Kun Square alkoi valmistautua PlayStation-debyyttinsä *Final Fantasy VII*:n kääntämistä varten, yhtiön päämaja siirrettiin Los Angelesiin, jonne myös Woolsey muutti perheineen. Pian Woolsey alkoi kuitenkin ikävöidä aiempaa kotikaupunkiaan, ja Redmondiin palatessaan hän perusti Big Rain -pelitalon, jonka Crave Entertainment osti vuonna 1997. Craveyardiksi uudelleen nimetty Big Rain lopetti toimintansa pari vuotta myöhemmin, ja oli sitä ennen ehtinyt kehittää ja julkaista *Shadow Madness* -pelin. Vuonna 2000 Woolsey siirtyi tietokoneohjelmiin erikoistuneeseen RealNetworksiin.

Lähteet
-------

1. ↑  Andrew Vestal: Interview with Ted Woolsey  1.1.1999. Square Haven.  Arkistoitu 14.5.2008. Viitattu 26.3.2008. (englanniksi)
2. ↑  Frank Cifaldi: Playing Catch-Up: Ted Woolsey  29.8.2005. Gamasutra. Viitattu 21.3.2008. (englanniksi)
3. 1 2 3 4 5  Jeriaska: Square Haven – The Pioneers: Ted Woolsey  20.3.2007. Square Haven. Viitattu 1.7.2007. (englanniksi)
4. ↑  Final Fantasy Mystic Quest Information GameFaqs. Viitattu 1.7.2007. (englanniksi)
5. 1 2  IGDA Online Games White Paper  2002. IGDA. Viitattu 1.7.2007. (englanniksi)

Aiheesta muualla
----------------

* Ted Woolsey MobyGamesissa (englanniksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF
* WorldCat

 |

 |